SKRIFTLIG FORESPØRGSEL E-2319/01

af Torben Lund (PSE) til Kommissionen

(31. juli 2001)

Om: Told på energivenlige elpærer fra Kina

Kommissionen har indført en anti-dumping told på import af billige energisparepærer fra Kina. Disse pærer er ekstremt energivenlige og har derfor en ganske signifikant indvirkning på Fællesskabets klima- og energipolitik. Tolden stiller de europæiske forbrugere ringere og kan betyde, at der skal bygges nye kraftværker, fordi de unaturligt høje priser får forbrugerne til at købe elslugende glødepærer i stedet for at vælge de energivenlige pærer.

Derfor spørger jeg, om Kommissionen har kendskab til, hvorledes denne told svækker den mulige gennemførelse af målsætningen i Kyoto-klimaaftalen, og om hvorledes denne told er forenelig med ønsket om energieffektivitet, bæredygtig produktion og forbrug? Endelig bedes Kommissionen oplyse, om og i givet fald hvornår den agter at afskaffe denne anti-dumping told?

Svar afgivet på Kommissionens vegne af Pascal Lamy

(15. oktober 2001)

Ved Rådets forordning (EF) nr. 1470/2001 af 16. juli 2001 om indførelse af en endelig antidumpingtold og endelig opkrævning af den midlertidige told på importen af kompaktlysstofrør med indbygget elektronisk drosselspole (CFL-i) med oprindelse i Folkerepublikken Kina(1) indførte Rådet efter forslag fra Kommissionen endelig antidumpingtold på mellem 0 % og 66,1 % på importen af energisparepærer med oprindelse i Folkerepublikken Kina.

Kommissionen støtter fuldt ud målsætningen i Kyoto-aftalen. Imidlertid træffes antidumpingforanstaltninger for at modvirke tilfælde af illoyal handelspraksis, over for hvilke der kan gribes ind både i henhold til Verdenshandelsorganisationen (WTO) og EF-retten. I det aktuelle tilfælde fremgik det af undersøgelsen, at kinesiske eksporterende producenter foretog skadevoldende dumping.

Antidumpinginstrumentet har i overensstemmelse med den relevante WTO-aftale til formål af bekæmpe illoyal handelspraksis. Som sådan er det en del af Fællesskabets handelspolitik og kan ikke være et middel til at opnå andre af Fællesskabets politiske mål. Den EF-erhvervsgren, der fremstiller energisparepærer, kan derfor ikke forventes at bære omkostningerne ved Fællesskabets energi- og miljøpolitikker ved at lide under en illoyal handelspraksis.

I denne forbindelse henledes det ærede medlems opmærksomhed på, at Kommissionens undersøgelse omfattede en grundig vurdering af påstande fremsat af interesserede parter, nemlig at antidumpingtold er i modstrid med Fællesskabets energibesparelsespolitikker, da den kunne resultere i øgede detailpriser for forbrugerne og derved mindske salget af energisparepærer.

Det fremgik imidlertid af undersøgelsen, at eventuelle prisstigninger efter indførelsen af foranstaltningerne kan afhænge af flere faktorer, f.eks. de kinesiske eksporterende producenters prisadfærd, importørernes evne til at videregive eventuelle stigninger i importpriserne til detailhandlerne og det omfang, hvori importhandelsmønsteret vil ændres, fordi nogle kinesiske eksporterende producenter er pålagt en forholdsvis lav told, og fordi der ikke er pålagt told på importen fra den største kendte kinesiske eksporterende producent, da denne producent ikke fandtes at have solgt sine varer til dumpingpriser på fællesskabsmarkedet. På denne baggrund konkluderedes det, at det var meget usandsynligt, at foranstaltningerne ville føre til forsyningsmangel, og at forbrugerne fortsat vil have adgang til energisparepærer til fordelagtige priser.

I betragtning af ovenstående konkluderede Kommissionen, at det ikke stred mod Fællesskabets interesser at indføre antidumpingforanstaltninger mod energisparepærer og derved afhjælpe illoyal konkurrence. Kommissionen ser derfor ingen grund til at stille forslag om ændring eller afskaffelse af tolden.

(1) EFT L 195 af 19.7.2001.